Gir Erna Solberg skylden for kronekollapsen

Investor og milliardær Øystein Stray Spetalen mener kronekollapsen skyldes Erna Solberg: – Det er i kriser du ser hvem som ikke er påkledd. Og Norge er ikke påkledd, sier han til E24.

Vis mer byoutline Braastad, Audun / NTB scanpix

Publisert: Oppdatert: 19. mars 2020 16:19 , Publisert: 19. mars 2020 12:39

Den norske kronen har fått juling de siste dagene, og ligger nå skadeskutt til historisk svake nivåer.

Investor og milliardær Øystein Stray Spetalen skylder overfor E24 på statsminister Erna Solberg (H).

– Nå får vanlige nordmenn se hva Erna Solbergs politikk har ført til, sier han.

Spetalen hevder regjeringens politikk «har kostet milliarder og rappet alle pengene ut av norske lommebøker».

Vetle Wang Soleim (H) som er medlem av finanskomiteen på Stortinget mener kritikken er urimelig.

– Jeg er klar over at Stray Spetalen ikke er Erna Solbergs største tilhenger. At hun skal være skyldig i krisen som er utløst av et virus, er å dra det er for langt. Regjeringen Solberg holdt hodet kaldt under flyktningekrisen, vi fikk Norge på beina etter oljekrisen og skal også ta Norge stødig gjennom denne krisen, sier han.

Les i Dine Penger: Kjøpe Bolig nå? Dette bør du gjøre.

– Norge er ikke påkledd

Spetalen mener kronekollapsen er kostnaden av «nedleggelsen av norsk næringsliv».

– De som skaper industri og eksport har blitt sittende med uforholdsmessig høyt skattetrykk og risiko, mens de som spekulerer i for eksempel eiendom slipper unna. Det er en direkte katastrofal politikk for vanlige nordmenn, sier Spetalen.

Soleim sier til E24 at de er enige i at skattetrykket må ned, og at det derfor også har blitt et redusert skattetrykk under Solbergs regjeringstid.

På spørsmål om hvorfor den brutale kronesvekkelsen kommer akkurat nå, er dog Spetalen klar:

– Det er i kriser du ser hvem som ikke er påkledd. Og Norge er ikke påkledd, sier Spetalen.

Les på E24+ Hun kan ha fintet ut Sanner om den store Norwegian-regningen

Spådde kollaps i desember

En dollar koster nå 12,09 kroner, mens en euro koster 13,14 kroner.

Spetalen har tidligere spådd en slik kollaps overfor Finansavisen.

Han pekte i desember på at kronen kunne gå i 15 mot euroen, og forklarte det da overfor avisen med svært økte offentlige utgifter og «drepende klimatiltak»» satt i gang av Solberg-regjeringen.

Les på E24+ Småaksjonærenes favoritt-aksjer: Så utsatte er de i coronakrisen

Økonomer har de siste dagene forklart kronestupet med blant annet den nåværende virusuroen og oljeprisknekken på grunn av priskrigen mellom Saudi-Arabia og Russland.

– Langtidsproblem i norsk næringsliv

Milliardæren, som også tidligere har pekt på Solberg som årsak til Norges svake valuta, mener konsekvensene av den siste kroneknekken er at det blir en «stor diskusjon om hvordan skal Norge opprettholde velferdssamfunnet».

– Hvordan vi skal verdsette vanlige menn og kvinner som går på jobb hver dag og utfører samfunnsoppgavene. Erna Solbergs politikk har vært total katastrofe for vanlige nordmenn fordi lommeboken blir tom.

Les på E24+ Eldar Sætre om kaos, ro og ros – og bonus-nei

– Det er snakk om et langtidsproblem i norsk næringsliv. Når fiskerinæringen investere ekstreme penger i ny teknologi, var reaksjonen fra regjeringen å vurdere en særskatt. Regjeringen kutter i smittevernutstyr, men bruker titalls millioner på å støtte en James Bond-film. Det er en pengestyring helt ute av kontroll, og nå ser vi resultatet av å slippe til udugeligheter. Det er bare trist.

Den argumentasjonsrekken vil ikke Høyres representant gå med på.

– Gjennomsnittsfamilien har fått flere tusen kroner mer å rutte med, med våre budsjetter. Etter oljeprisfallet har vi sett en stor vekst i privat sektor, noe som betyr mange lønnsomme arbeidsplasser. Nå må vi innføre en rekke strakstiltak for å hjelpe bedriftene som er akutt rammet av virusutbruddet. Men jeg må si til Spetalen - det å tro at mindre globalt samarbeid hadde hjulpet i en global krise er ganske korttenkt, kontrer Soleim.

Enig med Støre

Med et Norge som etter alle praktiske formål nå er stengt sier Spetalen at «alle partier nå har fått det de ville»:

– Frp har fått stengt grensene, de grønne har fått flyene på bakken, sosialistene har fått ned kommersialismen, Senterpartiet har fått alle tilbake inn i hjemmene, Høyre har fått gitt stimulansepakker til næringslivet, og KRF har fått stengt pubene, sier Spetalen.

– Hva er din mening i debatten om statlig krisehjelp og utbetaling av utbytte?.

– I den saken er jeg 100 prosent enig med Jonas Gahr Støre.

Høyres tilsvar ble lagt inn i denne saken da det kom inn klokken 14.15